Απόφαση της Επιτροπής

της 7ης Απριλίου 2004

για την τροποποίηση της απόφασης 1999/217/ΕΚ σχετικά με το ευρετήριο αρτυματικών υλών

[κοινοποιηθείσα υπό τον αριθμό Ε(2004) 1273]

(Κείμενο που παρουσιάζει ενδιαφέρον για τον ΕΟΧ)

(2004/357/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου, της 28ης Οκτωβρίου 1996, σχετικά με τη θέσπιση κοινοτικής διαδικασίας για τις αρωματικές ύλες που χρησιμοποιούνται ή προορίζονται να χρησιμοποιηθούν εντός ή επί των τροφίμων(1), όπως τροποποιήθηκε από τον κανονισμό (ΕΚ) αριθ. 1882/2003(2), και ιδίως το άρθρο 3 παράγραφος 2,

Εκτιμώντας τα ακόλουθα:

(1) Ο κανονισμός (ΕΚ) αριθ. 2232/96 καθορίζει τη διαδικασία για τη θέσπιση κανόνων σχετικά με τις αρτυματικές ύλες που χρησιμοποιούνται ή προορίζονται να χρησιμοποιηθούν εντός ή επί των τροφίμων. Ο εν λόγω κανονισμός προβλέπει την κατάρτιση ευρετηρίου αρτυματικών υλών ("το ευρετήριο") ύστερα από την κοινοποίηση, από μέρους των κρατών μελών, καταλόγου των αρτυματικών υλών που κυκλοφορούν στην επικράτειά τους και ενδέχεται να χρησιμοποιηθούν εντός ή επί των τροφίμων και ύστερα από ενδελεχή εξέταση της κοινοποίησης αυτής από την Επιτροπή.

(2) Επιπλέον, ο κανονισμός (ΕΚ) αριθ. 2232/96 προβλέπει πρόγραμμα αξιολόγησης των αρτυματικών υλών που περιλαμβάνονται στο ευρετήριο ("το πρόγραμμα αξιολόγησης") με σκοπό να ελεγχθεί εάν οι εν λόγω ουσίες συμμορφώνονται με γενικά κριτήρια χρήσης που καθορίζονται στο παράρτημα του κανονισμού. Στον κανονισμό (ΕΚ) αριθ. 2232/96 προβλέπεται ότι οι υπεύθυνοι για τη διάθεση των αρτυματικών υλών στην αγορά οφείλουν να διαβιβάσουν στην Επιτροπή τα στοιχεία που είναι απαραίτητα για την αξιολόγησή τους. Στον κανονισμό προβλέπεται ακόμα ότι ύστερα από την ολοκλήρωση του προγράμματος αξιολόγησης, πρέπει να εγκριθεί ο κατάλογος των αρτυματικών υλών των οποίων η χρήση επιτρέπεται, εξαιρουμένων όλων των υπολοίπων.

(3) Βάσει του κανονισμού (ΕΚ) αριθ. 2232/96, η απόφαση 1999/217/ΕΚ της Επιτροπής, της 23ης Φεβρουαρίου 1999, για τη θέσπιση του ευρετηρίου των αρτυματικών υλών που χρησιμοποιούνται εντός ή επί των τροφίμων, το οποίο καταρτίστηκε κατ' εφαρμογή του κανονισμού (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου(3), όπως τροποποιήθηκε τελευταία από την απόφαση 2002/113/ΕΚ(4), ενέκρινε ευρετήριο αρτυματικών υλών που χρησιμοποιούνται εντός ή επί των τροφίμων.

(4) Ο κανονισμός (ΕΚ) αριθ. 1565/2000 της Επιτροπής, της 18ης Ιουλίου 2000, περί θεσπίσεως μέτρων έγκρισης ενός προγράμματος αξιολόγησης, σε εφαρμογή του κανονισμού (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου(5), προβλέπει ότι ορισμένες πληροφορίες παρέχονται από τον υπεύθυνο για τη διάθεση ορισμένων αρτυματικών υλών που περιλαμβάνονται στο ευρετήριο, έτσι ώστε να καταστεί δυνατή η διεξαγωγή της αξιολόγησης των εν λόγω υλών.

(5) Ο κανονισμός (ΕΚ) αριθ. 622/2002 της Επιτροπής, της 11ης Απριλίου 2002, περί καθορισμού προθεσμιών για την υποβολή πληροφοριών για την αξιολόγηση των χημικά καθορισμένων αρτυματικών υλών που χρησιμοποιούνται στα τρόφιμα(6), καθορίζει τις χρονικές προθεσμίες για την υποβολή των πληροφοριών που χρειάζονται για την αξιολόγηση των αρτυματικών υλών, όπως απαιτεί ο κανονισμός (ΕΚ) αριθ. 1565/2000. Ωστόσο για ορισμένες ουσίες, για τις οποίες είχε καθοριστεί ως προθεσμία η 31 Δεκεμβρίου 2002, δεν υποβλήθηκαν πληροφορίες, ούτε ενημερώθηκε η Επιτροπή για την ενδεχόμενη πρόθεση να υποβληθούν τέτοιες πληροφορίες. Συνεπώς, οι ουσίες αυτές δεν μπορούν να αξιολογηθούν όσον αφορά τη συμμόρφωσή τους με τα γενικά κριτήρια χρήσης των αρτυματικών υλών τα οποία καθορίζονται με τον κανονισμό (ΕΚ) αριθ. 2232/96 πριν από την ολοκλήρωση του προγράμματος αξιολόγησης. Είναι συνεπώς σκόπιμο αυτές οι ουσίες να διαγραφούν από το ευρετήριο.

(6) Η ενδελεχής εξέταση των αρτυματικών υλών που παρατίθενται στο ευρετήριο αποκάλυψε ασυνέπειες όσον αφορά τα ονόματα ορισμένων ουσιών (αριθ. FL 06.100 και αριθ. FL 06.131), καθώς και ορισμένους χημικούς αριθμούς (αριθ. FL 02.027, αριθ. FL 07.033, αριθ. FL 07.153 και αριθ. FL 09.578). Επιπλέον, εντοπίστηκαν περιπτώσεις όπου οι ίδιες ουσίες εμφανίζονται στο ευρετήριο με διαφορετικές χημικές ονομασίες (αριθ. FL 02.228 και αριθ. FL 02.027, αριθ. FL 07.221 και αριθ. FL 07.033). Οι ασυνέπειες αυτές πρέπει να διορθωθούν.

(7) Η ενδελεχής εξέταση από την Επιτροπή αποκάλυψε ακόμα ότι από τις διάφορες μορφές κινίνης, μόνον η άνυδρη υδροχλωρική κινίνη (αριθ. FL 14.011), η δισένυδρη μονοϋδροχλωρική κινίνη (αριθ. FL 14.155) και η θειική κινίνη (αριθ. FL 14.152) χρησιμοποιούνται ως αρτυματικές ύλες. Οι άλλες μορφές κινίνης (αριθ. FL 14.146 και αριθ. FL 14.154) πρέπει συνεπώς να διαγραφούν από το ευρετήριο.

(8) Στη γνώμη που διατύπωσε στις 26 Φεβρουαρίου 2002, η επιστημονική επιτροπή τροφίμων κατέληξε στο συμπέρασμα ότι το N-(4-υδροξυ-3-μεθοξυβενζυλο)-8-μεθυλεννε-6-εναμίδιο (καψαϊκίνη, αριθ. FL 16.014) είναι γονιδιοτοξικό. Η καψαϊκίνη βρίσκεται εκ φύσεως στα είδη του γένους Capsicum (π.χ. πιπεριές τσίλι, καγιέν και κόκκινες πιπεριές). Έχει αναφερθεί ότι η υψηλή κατανάλωση πιπεριών τσίλι αποτελεί παράγοντα κινδύνου για την εμφάνιση καρκίνου. Παρά το γεγονός ότι η μέγιστη ημερήσια πρόσληψη στην Ευρωπαϊκή Ένωση είναι κατά πολύ χαμηλότερη από τα επίπεδα πρόσληψης που συνδέονται με τον καρκίνο, η προσθήκη της καψαϊκίνης καθεαυτής στα τρόφιμα πρέπει να αποφεύγεται, εφόσον δεν συμμορφώνεται με τα γενικά κριτήρια για τη χρήση των αρτυματικών υλών, όπως αυτά καθορίζονται στο παράρτημα του κανονισμού (ΕΚ) αριθ. 2232/96. Κατά συνέπεια, η ουσία αυτή πρέπει να διαγραφεί από το ευρετήριο.

(9) Για δύο ουσίες που περιλαμβάνονται στο ευρετήριο (CN060 και CN061), το κράτος μέλος που τις κοινοποίησε απέσυρε έκτοτε τις κοινοποιήσεις του. Οι ουσίες αυτές πρέπει, συνεπώς, να διαγραφούν από το ευρετήριο.

(10) Δεν είναι σκόπιμο να διατηρηθεί ο εμπιστευτικός κωδικός ουσιών οι οποίες κατά τα άλλα έχουν κοινοποιηθεί με την πλήρη ονομασία τους και διατίθενται ήδη στην αγορά τη στιγμή της κατάρτισης του ευρετηρίου.

(11) Η βιομηχανία παρείχε πληροφορίες σχετικά με ορισμένες ουσίες που ακολουθούνται από τον αριθμό 4 στη στήλη "Παρατηρήσεις" του μέρους A του παραρτήματος της απόφασης 1999/217/ΕΚ, για τις οποίες απαιτούνταν περαιτέρω πληροφορίες δυνάμει της οδηγίας αυτής. Ειδικότερα, δόθηκαν στοιχεία ότι οι εν λόγω ουσίες είναι όντως αρτυματικές ύλες. Κατά συνέπεια, το εν λόγω παράρτημα πρέπει να τροποποιηθεί με τη διαγραφή της αριθμητικής παραπομπής 4.

(12) Eίναι σκόπιμο να διορθωθεί το ευρετήριο με την προσθήκη ενός αριθμού FLAVIS σε ορισμένες ουσίες, ώστε να διασφαλιστεί η σωστή περίληψή τους στο πρόγραμμα αξιολόγησης.

(13) Τα κράτη μέλη έχουν κοινοποιήσει την ύπαρξη νέων αρτυματικών υλών που πρέπει να περιληφθούν στο πρόγραμμα αξιολόγησης και οι οποίες πρέπει, συνεπώς, να ενσωματωθούν στο ευρετήριο.

(14) Για ορισμένες πρόσφατα κοινοποιηθείσες ουσίες, σε εφαρμογή του κανονισμού (ΕΚ) αριθ. 2232/96 και της σύστασης 98/282/ΕΚ της Επιτροπής, της 21ης Απριλίου 1998, σχετικά με τον τρόπο με τον οποίο τα κράτη μέλη, καθώς και οι χώρες που έχουν υπογράψει τη συμφωνία για τον Ευρωπαϊκό Οικονομικό Χώρο, θα πρέπει να εξασφαλίζουν την προστασία της πνευματικής ιδιοκτησίας που συνδέεται με την ανάπτυξη και την παρασκευή των αρωματικών ουσιών οι οποίες αποτελούν αντικείμενο του κανονισμού (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου(7), το κράτος μέλος που προέβη στην κοινοποίηση ζήτησε οι ουσίες αυτές να οριστούν κατά τρόπο που να προστατεύονται τα πνευματικά δικαιώματα του παρασκευαστή τους. Κατά συνέπεια, οι ουσίες αυτές πρέπει να απαριθμηθούν στο μέρος B του παραρτήματος της απόφασης 1999/217/ΕΚ.

(15) Για τον λόγο αυτό η απόφαση 1999/217/EΚ θα πρέπει να τροποποιηθεί ανάλογα.

(16) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της απόφασης 1999/217/ΕΚ τροποποιείται σύμφωνα με το παράρτημα της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 7 Απριλίου 2004.

Για την Επιτροπή

David Byrne

Μέλος της Επιτροπής

(1) ΕΕ L 299 της 23.11.1996, σ. 1.

(2) ΕΕ L 284 της 31.10.2003, σ. 1.

(3) ΕΕ L 84 της 27.3.1999, σ. 1.

(4) ΕΕ L 49 της 20.2.2002, σ. 1.

(5) ΕΕ L 180 της 19.7.2000, σ. 8.

(6) ΕΕ L 95 της 12.4.2002, σ. 10.

(7) ΕΕ L 127 της 29.4.1998, σ. 32.

ΠΑΡΑΡΤΗΜΑ

Το παράρτημα της απόφασης 1999/217/ΕΚ τροποποιείται ως εξής:

1. Στο ευρετήριο, στην τρίτη παράγραφο του εισαγωγικού μέρους του παραρτήματος που προηγείται του μέρους Α, προστίθεται το ακόλουθο σημείο 6:

"6. Ουσία η οποία δεν μπορεί να χρησιμοποιηθεί εντός και επί των τροφίμων, εκτός εάν τεθούν νόμιμα σε κυκλοφορία στην αγορά του ενδιαφερόμενου κράτους μέλους (ή των κρατών μελών)."

2. Το μέρος Α τροποποιείται ως εξής:

α) τα στοιχεία για τις ουσίες που φέρουν τους αριθμούς FL που αναφέρονται στα σημεία από i) έως vi) τροποποιούνται ως εξής:

i) για την ουσία με αριθμό FL 02.027, η ένδειξη "141-25-3" στη στήλη "CAS" αντικαθίσταται από την ένδειξη "6812-78-8" και η ένδειξη "205-473-9" στη στήλη "Einecs" αντικαθίσταται από την ένδειξη "229-887-4"·

ii) για την ουσία με αριθμό FL 06.100, η ένδειξη "διπεντυλοακετάλη της ακεταλδεΰδης" στη στήλη "Ονομασία" αντικαθίσταται από την ένδειξη "1,1-διπεντυλοξυαιθάνιο"·

iii) για την ουσία με αριθμό FL 06.131, η ένδειξη "1-αιθοξυ-3-μεθυλο-1-ισοπεντυλοξυβουτάνιο" στη στήλη "Ονομασία" αντικαθίσταται από την ένδειξη "1-αιθοξυ-1-(3-μεθυλοβουτοξυ)-3-μεθυλοβουτάνιο"·

iv) για την ουσία με αριθμό FL 07.033, η ένδειξη "95-41-0" στη στήλη "CAS" αντικαθίσταται από την ένδειξη "11050-62-7"·

v) για την ουσία με αριθμό FL 07.153, η ένδειξη "1803-39-0" στη στήλη "CAS" αντικαθίσταται από την ένδειξη "20489-53-6"·

vi) για την ουσία με αριθμό FL 09.578, η ένδειξη "19089-92-0" στη στήλη "CAS" αντικαθίσταται από την ένδειξη "1617-25-0"·

vii) για την ουσία με αριθμό FL 12.201, η ένδειξη "57074-34-7" στη στήλη "CAS" αντικαθίσταται από την ένδειξη "94293-57-9"·

β) διαγράφονται οι σειρές του πίνακα που αναφέρονται στις ουσίες που φέρουν τους ακόλουθους αριθμούς FL:

">ΘΕΣΗ ΠΙΝΑΚΑ>"

γ) για τις ουσίες που φέρουν τους ακόλουθους αριθμούς FL, διαγράφεται ο αριθμός "4" στη στήλη "Παρατηρήσεις" του πίνακα:

">ΘΕΣΗ ΠΙΝΑΚΑ>"

δ) Στον πίνακα εισάγονται οι ακόλουθες σειρές:

">ΘΕΣΗ ΠΙΝΑΚΑ>"

3. Ο πίνακας στο μέρος Β αντικαθίσταται από τα εξής:

"Αρτυματικές ύλες που έχουν κοινοποιηθεί κατ' εφαρμογή του άρθρου 3 παράγραφος 2 του κανονισμού (ΕΚ) αριθ. 2232/96 και για τις οποίες έχει ζητηθεί προστασία των δικαιωμάτων πνευματικής ιδιοκτησίας του παραγωγού

>ΘΕΣΗ ΠΙΝΑΚΑ>"